Chok: Arkaden Food Market er konkurs

31. juli 2019 kl 10:07 Skrevet af: Stine Kjølby Christensen

Det er ikke kun vejret, der er gråt og trist i dag.

Arkaden Food Market i Vestergade 68 har delt en trist nyhed på deres Facebook-side:

“Det er med en klump i halsen og stor beklagelse, at vi må sende denne meddelelse ud. Arkaden Food Market har været nødsaget til pr. dags dato at begære sig konkurs og vil derfor være lukket.

Arkaden var en drøm for os, som vi har lagt alle vores kræfter og tid i. Vi er rigtig kede af situationen, men måtte desværre erkende at det ikke længere var muligt for os, at drive forretningen videre, trods ihærdigt forsøg og forskellige redningsplaner.

Vi vil gerne takke alle gæster der igennem tiden er kommet hos os, samarbejdspartnere, boder etc.

Vi er meget kede af de tab involverede partnere eventuelt må lide, grundet konkursen.”

Det var ellers med stor forventning, at Arkaden Food Market slog dørene op d. 8. december 2017.

De ikoniske lokaler midt i Odense havde været igennem en omfattende ombygning og stod nu klar med 23 madboder, der repræsenterede et bredt udsnit af populære, traditionelle og eksotiske retter fra fem kontinenter samt tre specialvarebutikker, der ligesom boderne leverede madoplevelser af høj kvalitet.

Derudover har Arkaden Food Market lagt lokaler til alt fra foredrag, gin-festivaler, chokoladesmagninger til karaokeaftenener.

De mange kreative tiltag var desværre ikke nok til at realisere drømmene, og Arkaden vil derfor fra dags dato være lukket.

Opdateres …